Manises celebra el seu tercer aniversari com a Ciutat Creativa de la UNESCO
27 de novembre de 2024

· El MUMAF acollirà l'exposició ‘Ceràmiques que parlen’, que reuneix peces trobades a les excavacions del Campament de Voluntariat Arqueològic

Manises, 27 de novembre de 2024.- Manises celebra, per tercer any, el seu aniversari com a Ciutat Creativa de la UNESCO, amb l’exposició ‘Ceràmiques que parlen’, commemorant així que l’any 2021 va ser declarada com la primera i única ciutat d'Espanya amb aquesta distinció dins de la categoria d'artesania i arts populars.

L'alcalde de Manises, Javier Mansilla Bermejo, ha assegurat que “l'exposició ‘Ceràmiques que parlen’ és un viatge a altres èpoques de la nostra història, una oportunitat única per a descobrir com era Manises en l'edat medieval mitjançant les restes arqueològiques trobades al barri d'Obradors”.

Manises ha organitzat l'exposició ‘Ceràmiques que parlen’, una mostra que arreplega diferents peces medievals trobades principalment a les excavacions del Campament de Voluntariat Arqueològic, l'última edició del qual es va celebrar el juliol passat al barri d'Obradors de Manises, i que conten alguns passatges de la història de la ceràmica local. El campament de 2024, en el qual va participar un grup de deu persones entre professionals i estudiantat, va estar emmarcat dins del programa de la Xarxa de Ciutats Creatives de la UNESCO.

La inauguració de la mostra tindrà lloc el pròxim 3 de desembre, a les 19 hores, a la sala d'exposicions MUMAF-Edifici El Arte i estarà disponible fins al 28 de febrer de 2025. Les peces de l'exposició conten secrets com ara a qui anaven dirigides, a quins països van arribar o els trucs amb els quals es van fabricar. Es tracta d'una acció coordinada per Jaume Coll, director del Museu Nacional de Ceràmica i Arts Sumptuàries González Martí.

Continuant amb les activitats al voltant de l’artesania manisera, l'Associació Nacional de Professionals de Ceràmica (ANPEC), en col·laboració amb l’Ajuntament de Manises, celebrarà durant els dies 13, 14 i 15 de desembre el seu tradicional ‘Torn del torn’, un esdeveniment que comptarà amb demostracions, masterclass i tallers que vinculen tots els agents professionals i institucionals de la ceràmica de Manises.